Төсөл

Гадаад харилцааны сайдын 2024 оны ... сарын ... -ны өдрийн .... дүгээр тушаалын хавсралт

**ХҮН ХУДАЛДААЛАХ ГЭМТ ХЭРГИЙН ХОХИРОГЧИД**

**ҮЙЛЧИЛГЭЭ ҮЗҮҮЛЭХ ЖУРАМ**

**Нэг. Нийтлэг үндэслэл**

1.1.Энэхүү журмаар гадаад улсад Монгол Улсыг төлөөлөн суугаа дипломат төлөөлөгчийн газар /ДТГ/-аас хилийн чанадад хүн худалдаалахын хохирогч /цаашид “хохирогч” гэх/ болсон Монгол Улсын иргэний аюулгүй байдлыг хангах, эрх, хууль ёсны ашиг сонирхлыг хамгаалах, хохирогчийг түр хугацаагаар орон байр, хоол хүнсээр хангах, паспорт, түүнтэй адилтгах баримт бичиг олгох, эх оронд нь буцаан авчрах, туслалцаа үзүүлэхтэй холбоотой харилцааг зохицуулна.

1.2.ДТГ нь энэхүү журамд заасан чиг үүргийг хэрэгжүүлэхдээ Дипломат албаны тухай хууль, Хүн худалдаалахтай тэмцэх тухай хууль, Гэрч, хохирогчийг хамгаалах тухай хууль болон Монгол Улсын нэгдэн орсон, соёрхон баталсан олон улсын гэрээ, конвенцыг удирдлага болгоно.

1.3.Энэхүү журам нь хууль тогтоомж, Монгол Улсын нэгдэн орсон, соёрхон баталсан олон улсын гэрээ, конвенцод заасан хүний эрхийг хүндэтгэх, хамгаалах, хангах талаарх төрийн үүргийг хязгаарлах үндэслэл болохгүй.

**Хоёр. Удирдлага, зохион байгуулалт**

2.1.Гадаад харилцааны яамны Консулыг газар нь ДТГ-аас хохирогчид үзүүлэх үйлчилгээг нэгдсэн удирдлагаар хангах, зохион байгуулалтын хэрэгжилтэд хяналт тавих, Монгол Улсын холбогдох төрийн болон орон нутгийн байгууллагатай шуурхай харилцахад дэмжлэг үзүүлнэ.

2.2.Суугаа болон хавсран суугаа оронд нь хүн худалдаалахын хохирогч болсон Монгол Улсын иргэний аюулгүй байдлыг хангах, эрх ашгийг хамгаалах, холбогдох үйлчилгээг шуурхай үзүүлэх чиг үүргийг ДТГ хэрэгжүүлнэ.

2.3.ДТГ-аас энэхүү журмын 2.2-т заасан чиг үүргээ хэрэгжүүлэхэд Хууль зүй, дотоод хэргийн яам, цагдаагийн байгууллага, улсын хил хамгаалах байгууллага, Хүн худалдаалах гэмт хэргээс урьдчилан сэргийлэх ажлын зохицуулах Дэд зөвлөл /цаашид “Дэд зөвлөл” гэх/ болон бусад төрийн байгууллага чиг үүргийн хүрээнд шуурхай дэмжлэг үзүүлж хамтран ажиллана.

2.4.ДТГ нь хууль болон журамд заасан чиг үүргээ хэрэгжүүлэхдээ олон улсын хамтын ажиллагаа, иргэний нийгмийн оролцооны түншлэлийн зарчмын хүрээнд холбогдох олон улсын байгууллага, тухайн суугаа улс болон Монгол улсад хүн худалдаалахтай тэмцэх чиглэлээр үйл ажиллагаа явуулдаг иргэний нийгмийн байгууллагатай идэвхтэй хамтран ажиллана.

2.5.Хохирогчийн аюулгүй байдлыг хангах, эрх ашгийг хамгаалах, үйлчилгээ үзүүлэхдээ Хүн худалдаалахтай тэмцэх тухай хуулийн 4 дүгээр зүйл, Гэрч, хохирогчийг хамгаалах тухай хуулийн 3 дугаар зүйлд заасан зарчмыг баримтална.

**Гурав. Хохирогчийн талаарх мэдээллийг хүлээн авах**

3.1.ДТГ нь хохирогчийн талаарх мэдээллийг дараах этгээдээс хүлээн авч тэдний аюулгүй байдлыг хангах, эрх ашгийг хамгаалах, үйлчилгээ үзүүлэх арга хэмжээг авч хэрэгжүүлнэ. Үүнд:

3.1.1.суугаа улсын төрийн болон орон нутгийн байгууллага, төрийн бус байгууллагаас ирүүлсэн мэдээлэл, тодорхойлолт;

3.1.2.Монгол Улсын төрийн эрх бүхий байгууллага, төрийн бус байгууллагаас ирүүлсэн мэдээлэл, тодорхойлолт;

3.1.3.хохирогч өөрөө, эсхүл гуравдагч этгээдээр дамжуулан гаргасан хүсэлт;

3.1.4.хохирогчийн талаар хүн, хуулийн этгээдээс ирүүлсэн үндэслэл бүхий бусад мэдээлэл;

3.2.ДТГ нь энэхүү журмын 3.1.1, 3.1.2-т заасан мэдээлэл, тодорхойлолтыг хүлээн авсан даруйд хохирогчийн аюулгүй байдлыг хангах, эрх ашгийг хамгаалах арга хэмжээг авч хэрэгжүүлнэ.

3.3.ДТГ нь энэхүү журмын 3.1.3, 3.1.4-т заасан хүсэлт, мэдээллийг хүлээсэн авсан даруйд мэдээллийг тодруулах, хохирогчийг тодорхойлох ажлыг шуурхай хэрэгжүүлнэ.

3.4.ДТГ нь хохирогч болсон нь тогтоогдсон иргэний талаарх мэдээллийг Гадаад харилцааны яамны Консулын газарт 24 цагийн дотор мэдэгдэнэ.

3.5.ДТГ нь хохирогчийн аюулгүй байдлыг хангах, эрх ашгийн хамгаалахын тулд шаардлагатай тохиолдолд суугаа улсын төрийн болон орон нутгийн байгууллага, төрийн бус байгууллагатай шуурхай харилцаж, холбогдох арга хэмжээг авч хэрэгжүүлнэ.

**Дөрөв. Хохирогч болсон эсэхийг тодорхойлох**

4.1.ДТГ нь тухайн улс болон Монгол Улсын холбогдох төрийн болон орон нутгийн байгууллага, төрийн бус байгууллагаас хохирогч болсон эсэхийг тодорхойлсноос бусад тохиолдолд мэдээлэл, хүсэлт, тодорхойлолтод дурдсан Монгол Улсын иргэн хүн худалдаалахын хохирогч болсон эсэхийг тодорхойлох арга хэмжээг авна.

4.2.Дээрх арга хэмжээг хэрэгжүүлэхдээ хохирогч болон мэдээлэл гаргасан этгээд болон гэрчтэй уулзах бөгөөд холбогдох бусад баримтад үндэслэнэ.

4.3.Энэхүү журмын 4.2-т заасан уулзалтын зорилго нь тухайн иргэний гадаад улсад оршин суух эрх зүйн байдал, хүн худалдаалах гэмт хэргийн хохирогч болсон эсэх, нөхцөл байдлын үнэлгээ хийх, хохирогчийн хэрэгцээ шаардлага болон цаашид үзүүлэх үйлчилгээг тодорхойлоход чиглэнэ.

4.4. Шаардлагатай тохиолдолд нөхцөл байдлын үнэлгээ хийх арга зүйн асуудлаар хүн худалдаалахтай тэмцэх чиглэлээр үйл ажиллагаа явуулдаг Монгол Улсын болон суугаа улсын төрийн болон төрийн бус байгууллагатай хамтран ажиллаж, арга зүйн дэмжлэг авна.

4.5.ДТГ нь хүн худалдаалах гэмт хэргийн хохирогч болсон, эсхүл эрсдэлд байгаа хүний тухайн үеийн нөхцөл байдал, хохирол, сөрөг үр дагаврыг тодорхойлоход чиглэсэн нөхцөл байдлын үнэлгээг хийх бөгөөд хохирогч болсон эсэхийг тодорхойлох, нөхцөл байдлын үнэлгээг хийх ярилцлагын асуултыг урьдчилан бэлтгэнэ.

4.6.Ярилцлагыг зохион байгуулахдаа дараах нөхцөлийг хангасан байна:

4.6.1.тухайн иргэний аюулгүй байдлыг хангасан байх;

4.6.2.мэдээллийн нууцыг хадгалах;

4.6.3.хүний эрхийн нөхцөл байдлыг дордуулахгүй байх;

4.6.4.ярилцлагыг хаалттай буюу бусад хүнд сонсогдохгүй орчин нөхцөлд явуулах;

4.6.5.ярилцлагыг ганцаарчлан явуулах;

4.6.6.ярилцагч этгээдэд тайлбар, мэдээлэл өгөх хангалттай хугацаа, нөхцөл бололцоог бүрдүүлэх;

4.6.7.насанд хүрээгүй хохирогчтой уулзахад хүүхдийн эрх ашгийг хамгаалах чиглэлээр үйл ажиллагаа явуулдаг төрийн болон төрийн бус мэргэжлийн байгууллагын туслалцаа, дэмжлэг авч, цахим болон бусад арга хэлбэрээр хамтран ажиллана.

4.7.Ярилцлага эхлэхээс өмнө ДТГ-ын ажилтан нь өөрийн нэр, эрхэлж буй ажил, албан тушаал, гүйцэтгэдэг чиг үүрэг болон ярилцлагын зорилго, ач холбогдлын талаар товч танилцуулна.

4.8.Ярилцлагын явцад асуух зарим асуулт нь ярилцагчийн хувийн амьдрал, туулж өнгөрүүлсэн амьдралын үйл явцтай холбоотой эргэн санахад сэтгэл эмзэглүүлж болохыг урьдчилан танилцуулна.

4.9.Ярилцагч нь асуултад заавал хариулт өгөхгүй байх эрхтэй болохыг танилцуулах бөгөөд түүний хариулт нь нөхцөл байдал болон аюулын зэргийн үнэлгээг бодитой хийж, цаашид авч хэрэгжүүлэх туслалцаа, үйлчилгээг төлөвлөж, зохион байгуулахад чухал ач холбогдолтой болохыг тайлбарлана.

4.10. Ярилцлагын үеийн бүхий л мэдээллийн нууцыг хадгалах бөгөөд зөвхөн түүний зөвшөөрлийн үндсэн дээр аюулгүй байдлыг хангах, эрх ашгийг хамгаалах зорилгоор холбогдох төрийн болон төрийн бус байгууллагад нууцлалыг хадгалах нөхцөлтэйгөөр танилцуулахыг мэдэгдэж, ярилцлагын тэмдэглэлд энэ тухай тусгаж, гарын үсэг зуруулна.

4.11.Хөтөлсөн, тулгасан, эсхүл ярилцагчийн буруутгасан, ялгаварлан гадуурхсан асуулт асуух, асуултад заавал хариулахыг албадах, асуултыг олон дахин давтан асуухыг хориглоно.

4.12.Энэхүү журмын 4.1-д заасан арга хэмжээг авч хэрэгжүүлсний дараа тухайн иргэн хохирогч болсон хэмээн үзсэн тохиолдолд түүний аюулгүй байдлыг хангах, эрх ашгийг хамгаалах арга хэмжээг хохирогчийн өгсөн зөвшөөрлийн үндсэн дээр хувилбарт байдлаар авч хэрэгжүүлнэ. Ингэхдээ тухайн арга хэмжээг авч хэрэгжүүлснээс үүдэх нийгэм, эдийн засаг, хууль зүйн үр дагаврыг тодорхой танилцуулж энэ тухай уулзалтын тэмдэглэлт тусгана.

4.13.Хэрэв хохирогч болсон гэж үзэх үндэслэлгүй хэмээн үзсэн тохиолдолд энэ тухай хүсэлт гаргасан этгээдэд ойлгомжтой байдлаар танилцуулж үйлчилгээ үзүүлэхээс татгалзах бөгөөд уг шийдвэрт ДТГ болон Гадаад харилцааны яамны Консулын газарт хандан гомдол гаргах эрхтэй болохыг тайлбарлана.

4.14. Хэрэв тухайн хүн цаашид хүн худалдаалахын хохирогч болох эрсдэлтэй тохиолдолд Хилийн чанадад байгаа Монгол Улсын иргэдэд туслах сангаас үзүүлэх, тусламж, зардлын талаар тайлбарлана.

4.15.Энэ журмын 4.6.5-д заасан ярилцлагыг хийхдээ ярилцлага хийж байгаа хохирсон байж болзошгүй хүний нас, хүйс, шашин шүтлэг, хэл гэх зэрэг нөхцөл байдлыг харгалзан үзнэ. Мэдээлэл, хүсэлт гаргагчийн хүсэлтээр шаардлагатай тохиолдолд хэлмэрч, орчуулагч, сэтгэл зүйч гэх зэрэг бусад мэргэжилтнийг оролцуулж болно.

4.16. Хүн худалдаалахын гэмт хэргийн хохирогч болсон эсэхийг тодорхойлох зөвлөмжийг Дэд зөвлөмжийн боловсруулж, хэрэгжүүлэх ажиллагаанд арга зүйн дэмжлэг үзүүлнэ.

4.17. Хүн худалдаалахын хохирогчийг тодорхойлох, таньж илрүүлэх, туслалцаа үзүүлэх талаарх сургалтыг Консулын газар, Дэд зөвлөлийн ДТГ-ын холбогдох ажилтнуудад жил бүр зохион байгуулна.

**Тав. Хохирогчид үзүүлэх үйлчилгээ**

5.1. Хүн худалдаалах гэмт хэргийн хохирогчид дараах үйлчилгээг үзүүлнэ:

5.1.1. түр хугацаагаар байр, хоол, хүнсээр хангах;

5.1.2. гадаад паспорт болон түүнтэй адилтгах баримт бичиг олгох;

5.1.3. эрүүл мэндийн болон сэтгэцийн яаралтай тусламж авахад нь туслалцаа үзүүлэх;

5.1.4. эх оронд нь буцаан авчрах;

5.1.5. шүүх болон бусад хууль хяналтын холбогдох байгууллагаар хэргийг шалгуулах, хянуулахад эрх ашгийг нь хамгаалах.

5.2.Энэхүү журмын 5.1-д заасан үйлчилгээ нь өөр хоорондоо уялдаатай, шуурхай, үр дүнтэй байх бөгөөд ямар нэгэн нөхцөлгүй, үнэ төлбөргүй байна.

5.3.Үйлчилгээ үзүүлэхдээ ДТГ-ын тэргүүн, түүний эзгүйд бүрэн эрхийг орлох үүрэг бүхий албан тушаалтны зөвшөөрлийг авна.

5.4.Хохирогчийг түр хамгаалах байр, хоол хүнсээр хангахдаа дараах журмыг баримтална:

5.4.1.өөрийн эзэмшил бүхий байртай ДТГ нь зохих шаардлага хангасан өрөөг тохижуулж, хохирогчийн аюулгүй орчинд байх нөхцөлийг хангах;

5.4.2. ДТГ нь өөрийн байранд хохирогчийн хүлээн авах өрөө гаргах боломжгүй, эсхүл өрөөний хүрэлцээгүй байдлаас хохирогчийг хүлээн авах боломжгүй тохиолдолд хохирогчийн аюулгүй байдлыг хангахуйц байр /зочид буудал/-д байрлуулах;

5.4.3.насанд хүрээгүй хохирогч, аюулд өртөх өндөр эрсдэлтэй хохирогчийг ДТГ-ын хамгаалах өрөөнд тэргүүн ээлжид байрлуулна. Насанд хүрээгүй хохирогчийг насанд хүрсэн хохирогчоос тусад нь байрлуулах;

5.4.4.хохирогчийг түр хамгаалах байранд байрлах хугацаанд хоол хүнсээр хангах.

5.5.Хохирогчид гадаад паспорт, түүнтэй адилтгах баримт бичиг олгохдоо дараах журмыг баримтална:

5.5.1.хохирогч нь биедээ ямар нэгэн бичиг баримтгүй тохиолдолд түүний гадаад паспорт, иргэний үнэмлэхийн лавлагааг иргэний бүртгэлийн асуудал эрхэлсэн төрийн захиргааны байгууллагаас шууд, эсхүл Консулын газраар дамжуулан авч хохирогчид гадаад паспорт захиалан олгох, эсхүл буцах үнэмлэх олгох;

5.5.2.хохирогч зөвшөөрсөн тохиолдолд ДТГ, Консулын газар нь хохирогчийн харилцахыг зөвшөөрсөн гэр бүл, төрөл садан болон бусад этгээдтэй холбоо тогтоож, хохирогчийн баримт бичгийн бүрдлийг хангахад тэднээс дэмжлэг авах;

5.5.3. хохирогч насанд хүрээгүй тохиолдолд ДТГ, Консулын газар нь түүний

эцэг, эх, асран хамгаалагч, харгалзан дэмжигчийг тогтоох ажлыг Цагдаагийн байгууллагын дэмжлэгтэйгээр шуурхай зохион байгуулж хохирогч хүүхдэд аюул, эрсдэлгүй хэмжээн үзсэн тохиолдолд баримт бичгийн бүрдлийг хангахад хүүхдийн эцэг, эх, асран хамгаалагч, харгалзан дэмжигчийн дэмжлэгийг авах;

5.5.4. иргэний бүртгэлийн байгууллага нь ДТГ-ын хүсэлтийн дагуу хохирогчийн бичиг баримтын лавлагаа, холбогдох бусад баримт бичиг болон гадаад паспорт шуурхай олгоход дэмжлэг үзүүлэх.

5.7. Хохирогчийг эх оронд нь буцаан авчрахдаа дараах журмыг баримтална:

5.7.1.ДТГ нь нөхцөл байдлын үнэлгээнд үндэслэн хохирогчийг эх оронд нь буцаан авчрах, эсхүл буцаахгүй байснаас үүдэх үр дагаврын талаар хохирогчид тайлбарлаж нутаг буцах талаар мэдээлэлтэйгээр шийдвэр гаргах нөхцөлийг хангана. Уг асуудлаар дүгнэлт гаргахдаа хүн худалдаалахтай тэмцэх чиглэлээр үйл ажиллагаа явуулдаг төрийн болон төрийн бус байгууллагын дэмжлэгийг авах;

5.7.2. ДТГ нь насанд хүрээгүй хохирогчийг эх оронд харгалзах хүний хамт буцаан авчрах ажлыг шуурхай зохион байгуулах;

5.7.3. хохирогч хүсэлт гаргасан, эсхүл зөвшөөрсөн тохиолдолд түүнийг эх оронд буцаан авчрах асуудлыг ДТГ холбогдох бусад байгууллагын дэмжлэгтэйгээр зохион байгуулж, тээврийн болон холбогдох зардлын асуудлыг шийдвэрлэх;

5.7.4. хохирогчийг эх оронд нь буцаан авчрах ажлыг зохион байгуулахдаа хохирогчийн аюулгүй байдлыг чухалчлах бөгөөд хүний нэр төр, алдар хүнд, эрх, хууль ёсны ашиг сонирхлыг хүндэтгэнэ. Хохирогчийн хувийн мэдээлэл болон түүнийг эх оронд буцаах өдөр, маршрут зэрэг мэдээллийг нууцлах;

5.7.5.эх оронд нь буцаах зохион байгуулалтын талаарх мэдээллийг хохирогчид тухай бүр үнэн зөвөөр мэдээлэх;

5.7.6. хохирогч нутаг буцахыг хүсээгүй тохиолдолд энэ тухай үндэслэл, шалтгааныг тодруулж уулзалтын тэмдэглэл тодорхой тусгах бөгөөд шаардлагатай тохиолдолд тухайн суугаа эсхүл өөр улсад түр хугацаагаар амьдрахад дэмжлэг үзүүлэх.

5.8.Хохирогч тухайн улсын шүүх болон бусад холбогдох хууль хяналтын байгууллагаар хэргийг шалгуулах, хянуулах, эрх ашгаа хамгаалахад ДТГ дараах байдлаар туслалцаа үзүүлнэ:

5.8.1.өргөдөл, гомдлыг ямар байгууллагад хэрхэн гаргах боломжтой эсэхийг ойлгомжтой байдлаар тайлбарлах;

5.8.2.шаардлагатай тохиолдолд хууль зүйн туслалцаа, өмгөөллийн үйлчилгээ авахад дэмжлэг үзүүлэх;

5.8.3.хэлмэрч, орчуулагчаар хангах;

5.8.4. нотлох баримт цуглуулах, бүрдүүлэхэд нь туслалцаа үзүүлэх;

5.8.5. хэргийг шалгах, шийдвэрлэх хугацаанд шаардлагатай тохиолдолд аюулгүй байдлыг нь хангах арга хэмжээ авах.

**Зургаа. Санхүүжилт**

6.1. Энэхүү журмын 5 дугаар зүйлд заасан туслалцаа, үйлчилгээний зардлыг тухай бүр холбогдох эх үүсвэрээс хариуцах бөгөөд зардлыг эхний ээлжид ДТГ-ын төсвөөс гаргана.

6.2.ДТГ нь хохирогчийг хамгаалах туслалцаа, үйлчилгээний бодит зардлыг нэгтгэн туслалцаа, үйлчилгээг үзүүлж дууссанаас хойш 30 хоногийн дотор Консулын газарт хүргүүлнэ. Консулын газар нь баримтыг нягтлан холбогдох эх үүсвэрээс гаргуулах ажлыг зохион байгуулж, хөрөнгийг тухайн ДТГ-т шилжүүлнэ.

6.3.ДТГ-ын ажилтан, суугаа орны өөр муж, хотод болон хавсран суугаа оронд очих хохирогчдод тусламж, үйлчилгээ үзүүлэх тохиолдолд томилолт, унаа байрны зардлыг Иргэдэд туслах сангаас гаргаж болно.

6.4.Хүн худалдаалах гэмт хэргийн хохирогч болсон нь тогтоогдсон иргэний аюулгүй байдлыг хангах, эрх, хууль ёсны ашиг сонирхлыг хамгаалах арга хэмжээг тухайн суугаа орны холбогдох байгууллагын болон олон улсын байгууллагын хандив, дэмжлэгээр зохион байгуулж болно.

**Долоо. Бусад**

7.1.Хохирогчоор тогтоогдсон иргэнийг суугаа орны хууль тогтоомжийн дагуу холбогдох байгууллага нь хамгаалалтад авч, түр хугацаагаар байрлуулан, эх оронд нь буцаах асуудлыг өөрийн зардлаар шийдвэрлэхэд энэ журам хамаарахгүй бөгөөд ДТГ болон Консулын газраас тухайн иргэний бичиг баримтын бүрдүүлэлтийг хангах зэрэг шаардлагатай дэмжлэг үзүүлж, хамтран ажиллана.

--o0o--